Kaspi Liseyi - "Qızıl medal"a gedən yol\n"Qızıl medal"a gedən yol\nKaspi məzunları Qızıl medalçılar arasında\nÜmumi təhsil müəssisələrinin 2020-2021-ci tədris ili üzrə qızıl və gümüş medalla təltif olunan məzunları arasında Kaspi Təhsil Şirkətinin Kaspi Liseylərinin məzunlarının da adı var. Təhsil naziri Emin Əmrullayevin əmrinə əsasən, ötən tədris ilinin XI sinif məzunlarından 125 nəfər qızıl, 67 nəfər isə gümüş nişanla təltif olunub.\nKaspi Liseylərinin iki məzununun Qızıl medala layiq görülməsi təhsil müəssisəsində böyük sevinclə qarşılanıb. Heç şübhəsiz, bu, şagirdlərin çalışqanlığı, əzmkarlığı ilə yanaşı, Liseyin kollektivinin peşəkar təlim və tədrisindən qaynaqlanır. Məzunlarımız üçün Qızıl medala gedən yol da Kaspi Liseyindən başlayır...\nKaspi Liseyinin Bakıxanov filialının məzunları Bayramova Aysu Namiq qızı və Heydərova Elanə Arif qızı Qızıl medala layiq görülmələrinin sevincini yaşayırlar. Hər iki məzun “Qızıl medal” xəbərini böyük sevinclə qarşılayaraq bu uğuru təkcə özlərinin gecəli-gündüzlü zəhmətləri kimi deyil, eyni zamanda, evdə valideynlərinin dəstəyi və ən əsası təhsil aldıqları Kaspi Liseyinin mükəmməl təlim və tədrisi, müəllimlərinin peşəkarlığı ilə əlaqələndirirlər.\nBakıxanov filialının 11C sinfini bitirən Elanə Heydərova məktəbin tarixində “Qızıl medalçı” kimi qalacağından qürur duyur: “Adımı Qızıl medalçılar siyahısında görəndə hədsiz sevindim. Valideynlərim də, Kaspi Liseyinin kollektivi də sevinc içərisindədirlər. Çəkdiyim əziyyətin qarşılığını gördüm”. E.Heydərova təhsildə uğur qazanmasına görə Kaspi Liseyinin müəllim kollektivinə minnətdardır: “Məktəbdə verilən mükəmməl təhsil olmasaydı, təbii ki, bu uğur da olmazdı. Müəllimlərin peşəkarlığı, şagirdlərə fərdi münasibəti, tələbkarlıqları və işlərinə məsuliyyətlə yanaşmaları bizim uğurumuzda böyük rol oynadı”. E.Heydərovanın arzusu hüquqşünas olmaqdır. 3-cü qrup üzrə iştirak etdiyi imtahanların cavabını səbirsizliklə gözləyir: “Təhsilimi Azərbaycanda davam etdirmək fikrindəyəm. Hesab edirəm ki, gələcək təhsilimdə də uğurlar əldə edəcəyəm. Bunun üçün daim çalışqan olmaq və özünəinam lazımdır”. E.Heydərova ali təhsil almaq istəyən gənclərə üzünü tutaraq deyir: “Daim çalışın, əziyyət çəksəniz bəhrəsini də görəcəksiniz. Həyatda bütün qapıları biliklə açmaq mümkündür”.\nE.Heydərovanın sinif rəhbəri Mənsurə İsmayılovanın şagirdi haqqında fikirləri yüksəkdir: “Elanə həmişə çalışqan, oxumaqdan yorulmayan, məsuliyyətli şagird olub. Onun medal alması xəbərinə təəccüblənmədim, Elanənin bu uğurunu gözləyirdim. Çünki o, oxumağı əsas məqsədinə çevirmişdi. Qeyd etməliyəm ki, Elanənin uğurunda Kaspi Liseyinin böyük rolu var. Elanə həmişə deyir ki, liseydə bütün fənləri eyni səviyyədə öyrənməyə nail olub. Liseyin peşəkar tədrisi onu uğura aparıb. Şagirdimizin uğuru bütün liseyin kollektivinin uğurudur”.\nKaspi Liseyinin Bakıxanov filialının 11A sinif məzunu Aysu Bayramova “Bu günü çoxdan gözləyirdim”- deyə sevincini bölüşür: “Yaxın günlərdə qəbul imtahanlarımın cavabı da məlum olacaq. Sevincimin ikiqat olacağına inanıram. Hədəfim tibb sahəsidir”. A.Bayramova təhsildə uğurla irəliləməsində Kaspi Liseyinin rolunu xüsusi vurğulayır: “Lisey təhsil almağım üçün hər çür şərait yaradıb. Məktəbdə müasir avadanlıqlardan tutmuş müəllimlərin peşəkarlığına və fədakarlığına qədər - hər şey təhsildə uğur qazanmağımıza yol açıb”. A.Bayramova təhsilini Türkiyə universitetlərində davam etdirmək arzusundadır: “Türkiyənin nüfuzlu universitelərindən qəbulla bağlı cavab gözləyirəm. Məqsədim yaxşı mütəxəssis olmaq, ölkəmiz üçün layiqli vətəndaş kimi yetişməkdir. Gənclərə də arzum budur ki, oxumaq həvəsindən heç vaxt əl çəkməsinlər. Bizi həyatda qalib edən savadımız və bacarıqlarımızdır”.\nAysunun sinif rəhbəri Lalə Dursunova şagirdinin həmişə fəal və intizamlı olduğunu deyir: “Aysuya 7-ci sinifdən dərs deyirəm. O, həmişə çalışqanlığı, nizam-intizamı ilə seçilir. Ona dərs deyən bütün müəllimlər Aysunun uğur qazanacağına əmin idilər. Bütünlükdə Aysunun qızıl medal qazanması məktəbimizin uğurudur. Yaxşı təhsil uğura aparan yoldur”.\nKaspi Təhsil Şirkətinin Akademik rəhbəri Rəsul Ağayev məzunların uğurundan şox sevindiklərini və fəxr etdiklərini deyir: "Çox sevinir və fəxr edirik ki, özəl təhsil müəssisəsi olan Kaspi Liseyinin məzunları da xüsusi nailiyyətlərinə görə təltif olunan, respublikamızın ən çalışqan şagirdləri sırasında öz yerlərini tutublar. Biz məzunlarımıza bundan sonrakı fəaliyyətlərində, təhsil və iş həyatlarında nailiyyətlər diləyirik. Digər şagirdlərimizə də dərslərində məsuliyyətli olmağı, əzmlə çalışmağı, müəllimlərin tapşırıqlarını yerinə yetirməyi və dərslərə daim hazırlıqlı gəlməyi tövsiyə edirik. Mükəmməl milli təhsil daim Kaspi Təhsil Şirkətinin başlıca amalı olub. Biz də övladlarımıza keyfiyyətli təhsil verəcəyimizə əminik, bunun üçün illərdir ki, bütün imkanlarımızı səfərbər edirik”.\nMəzunlarımızı təbrik edir, gələcək təhsillərində uğurlar arzulayırıq! Kaspi Şirkəti olaraq onlara gələcək təhsillərində də dəstək olmağa hazırıq!


Azərbaycan xam neft istehsalını sutkada 131 min barel azaldıb – XəbərAl.Az\nAzərbaycan noyabrda “OPEC plus” üzrə öhdəliyini yerinə yetirib.\n2020-ci ilin noyabr ayında ölkə üzrə gündəlik neftin kondensatla birlikdə hasilatı 686,2 min barel olub. Bunun 587 min barelini xam neft, 99,2 min barelini isə kondensat təşkil edib.\n“Əməkdaşlıq Bəyannaməsi”nə əsasən, 2018-ci ilin oktyabr ayında gündəlik xam neft hasilatı 718 min barel olan Azərbaycan cari ilin avqust-dekabr aylarında xam neft istehsalını sutkada 131 min barel azaltmaqla 587 min barel həcmində saxlamalıdır.\nBununla da Azərbaycan noyabr ayında “OPEC plus” üzrə xam neft hasilatını orta günlük 587 min barel həcmində icra etməklə, “OPEC plus” üzrə öhdəliyini 100 faiz yerinə yetirib.\nQeyd edək ki, 12 aprel tarixli “OPEC plus” razılaşmasının gündəlik xam neft hasilatının ümumilikdə 7,7 milyon barel azaldılması ilə bağlı ikinci mərhələsi 1 avqust – 31 dekabr tarixlərini əhatə edir.\nTürkiyədə meşə yanğınları baş verən rayonlar təbii fəlakət bölgəsi elan edilib. XəbərAl.az xəbər verir ki, bunu Türkiyə Prezidenti Rəcəb Tayyib Ərdoğan bildirib. Onun sözlərinə görə, Antalyanın Manavgat, Akseki, Alanya, Gündoğmuş və Qazipaşa rayonları, Muğlanın Marmaris, Bodrum, Milas, Göyçekiz və Seyidkəmər rayonları, Mersinin Aydınçik və Silivke rayonları, Osmaniyyənin Mərkəz və Kadirli rayonları, Adananın isə Aladağ, İmamoğlu, Karaisalı, […]


"Zirə" - "Qəbələ": 25-ci duel - Ən son idman xəbərləri\n16:28 14 iyun 2021\n11:32 08 may 2021\nSabah Azərbaycan Premyer Liqasında XXVI tur start götürəcək. “Qəbələ” turun ikinci günündə “Zirə” ilə görüşəcək. “Qırmızı-qaralar” bu matçı səfərdə keçirəcək.\nSportline.az klubun saytına istinadən xəbər verir ki, Zirə İdman Kompleksinin stadionunda təşkil olunacaq matç iki rəqib arasında 25-ci duel kimi tarixə düşəcək. Əvvəlki 24 qarşılaşmada 9 qələbə qazanan “Qəbələ” üstünlüyə malikdir. 10 heç-heçəsi olan komanda 5 dəfə məğlub olub. Baş tutan görüşlərdə 33 qol vuran “Qəbələ” öz qapısından 22 top buraxıb. “Qırmızı-qaralar”ın bu oyunlarda ən yaxşı bombardiri Aleksey Qaydır. Ukraynalı yarımmüdafiəçi “Zirə” ilə matçlarda 4 qola imza atıb. Ermin Zets 3, Teo Uiks, Filip Ozobiç, Stiven Monroz, Davit Volkov, Rövlan Muradov və Fernan Lopez hərəyə 2 qola sevinib.\nƏvvəlki 24 qarşılaşmadan 22-si çempionat, 2-si kuboka təsadüf edib. Premyer Liqa çərçivəsində baş tutan 22 görüşdən yeddisində 3, onunda 1 xal əldə edən “Qəbələ” 5 dəfə uduzub. Komandamız 26 qol vurduğu matçlarda 20 top buraxıb.\n13-cü dəfə “Zirə”nin qonağı olacaq “qırmızı-qaralar” bu rəqiblə səfərdə 12 matç keçirib. “Qəbələ” rəqib meydanındakı matçlarda eyni sayda – 4 dəfə qələbə, heç-heçə və məğlubiyyət qeydə alınıb. “Qırmızı-qaralar” bu görüşlərdə 15 qol vurub və 13-nü buraxıb.


Prezidentin və Baş nazirin nüfuzu ən aşağı həddə enib\n“Sarı gödəkçəlilər” hərəkatı Fransada həftə sonu dördüncü etiraz aksiyalarına hazırlaşır. Fransa hökuməti bu həftə baş verəcək aksiyaların daha şiddətli olacağından ehtiyat edir. Bu məqsədlə paytaxta 65 min nəfərdən çox polis əməkdaşının cəlb olunması planlaşdırılır. Eyni vaxtda polis həmkarlar təşkilatı “Vigi” etiraz aksiyalarını yatırılması zamanı 23 polisin xəsarət almasından sonra “sarı gödəkçəlilər”lə açıq təmasdan yayınmaq məqsədi ilə addımlar atılacağını bildirib. Qeyd edək ki, dünən baş nazir Eduard Filip parlamentdə çıxışı zaman bəyan etmişdi ki, polislər aksiyaların yatırılmasında şəxsi şücaət və peşəkarlıq nümayiş etdiriblər. Hökumət başçısının bu açıqlamasını Milli Assambleya üzvləri ayaqüstə alqışlamışdılar. Bütün bu hadisələrin fonunda Baş nazir Eduard Filiplə yanaşı, prezident Emmanuel Makronun da reytinqi kəskin şəkildə aşağı düşüb. Dünən açıqlanmış ən son rəy sorğularına görə fransızların 76%-i prezidentin fəaliyyətindən narazıdır. Baş nazirin fəaliyyətindən isə əhalinin cəmi 18%-i razıdır. Bu göstəricilər hər iki siyasətçinin reytinqinin rekord şəkildə gerilədiyini göstərir.\nÜTT-nin baş direktoru ticarət müharibəsinin iqtisadi təhlükələri ilə bağlı xəbərdarlıq edib\nQlobal ticarət müharibəsi bütün ölkələrin məğlubiyyəti ilə nəticələnəcək. Bu açıqlama ilə Ümumdünya Ticarət Təşkilatının baş direktoru Robertu Azevedu çıxış edib. İslahatlar aparılmasına ehtiyac olduğunu etiraf edən qurum rəsmisi qeyd edib ki, iş yerlərinin bağlanmasının əsas səbəbinin ticarət olması fikri doğru deyil. Robertu Azevedu “Böyük 20-lik” ölkələri liderlərinin ötən həftə Argentinanın paytaxtı Buenos-Ayresdə keçirilmiş sammitinə də diqqət çəkib. O, Ümumdünya Ticarət Təşkilatında islahatlar aparılması ilə bağlı “Böyük 20-lik” ölkələrinin öhdəlik götürməsini yüksək qiymətləndirib. Robertu Azevedu Buenos-Ayresdə ABŞ-Çin arasında əldə olunmuş razılığa əsasən yeni ticarət tariflərinin tətbiqinin müəyyən müddətə dayandırılmasını alqışlayıb.\nPlastik məmulatlar istehsalı fabrikində partlayış olub\nDominikan Respublikasında plastik məmulatlar istehsalı fabrikində partlayış olub. Hadisə qaz sızması nəticəsində baş verib. İnsident zamanı 4 nəfər-3 kişi və 1 qadın həlak olub, 45 nəfər xəsarət alıb. Fabrikin binası və ona yaxın tikililərə böyük ziyan dəyib. Hadisə yerində xilasedici briqadalar işləyir.\nİsveçdə Yəmən münaqişəsinin sülh yolu ilə həllinə dair danışıqlar başlayacaq\nİsveçdə Yəmən münaqişəsinin sülh yolu ilə həllinə dair danışıqlar başlayacaq. 2016-cı ildən bu yana ilk dəfədir ki, təşkil olunan danışıqlar BMT-nin vasitəçiliyi ilə Yəmən hökuməti və husi qiyamçıları arasında keçiriləcək. Məqsəd 4 il ərzində azı 10 000 adamın ölümünə səbəb olmuş münaqişəyə son qoyulmasına nail olmaqdır. Analitiklər və diplomatların fikrincə sammitdə əhəmiyyətli irəliləyişə nail olunması gözlənilmir. Xatırladaq ki, Yəməndə hökumət qüvvələri ilə husi qiyamçıları arasında qarşıdurmalar 2014-cü ilin avqustundan davam edir. Münaqişə nəticəsində 10 000-dən çox adam həlak olub. Son 3 il ərzində BMT bir neçə dəfə münaqişənin sülh yolu ilə həllinə dair danışıqlar təşkil etsə də, onların hamısı nəticəsiz başa çatıb.\nPapua əyalətində 30-dan çox fəhlə qətlə yetirilib\nİndoneziyanın Papua əyalətində bir qrup qiyamçı körpü tikən fəhlələrə hücum edib. Nduqa dairəsində baş verən hadisə nəticəsində 30-dan çox adam həlak olub. Fəhlələrin güllənərək qətlə yetirildiyi bildirilir. Hücumla əlaqədar ərazidə tikinti işləri dayandırılıb. Papua əyalətində təhlükəsizlik tədbirləri gücləndirilib. Qeyd edək ki, bu son illərdə İndoneziyada törədilmiş ən böyük kütləvi qətliamdır.\nGüclü qar nəqliyyatın hərəkətində ciddi problemlər yaradıb\nÇinin şimal–qərbində çovğunlu hava şəraiti müşahidə edilir. Mohe şəhərində havanın temperaturu mənfi 43 dərəcəyə düşüb. Şəhərin mərkəzində görmə məsafəsi 100 metrdən aşağı düşüb. Güclü qar Sintszyan-Uyğur muxtar rayonunda da ciddi fəsad törədib. Manas şəhərində nəqliyyatın hərəkəti iflic olub. 1000-dən çox avtomobilin yollarda qaldığı bildirilir. Yerli icra orqanlarının göstərişi ilə bir neçə avtomagistral bağlanıb. Meteoroloqların məlumatına görə qarlı hava şəraiti qarşıdakı 3 gündə də davam edəcək.


Ankara Əsəd rejiminə “odla oynamamağı” məsləhət görür - XALQQAZETI.COM\nXarici işlər naziri Suriyanın şimal-şərqindəki vəziyyəti şərh edib\nTürkiyənin xarici işlər naziri Mövlud Çavuşoğlu Ankarada salvadorlu həmkarı xanım Aleksandra Hill ilə birgə keçirdiyi mətbuat konfransında deyib ki, rəsmi Ankara İdlibdə öz müşahidə məntəqələrinin yerlərini dəyişmək barədə düşünmür. Bu barədə “Anadolu” agentliyi məlumat yayıb.\nQeyd edək ki, son günlər Suriyanın hökumət qüvvələri İdlib istiqamətində kəskin hücumlara başlayıblar. Hazırda Xan-Şeyxun şəhəri yaxınlığında ağır döyüşlər baş verir. Çox sayda ölən və yaralananlar var.\nXatırladaq ki, Xan-Şeyxun şəhərinin yaxınlığında Türkiyənin 9 nömrəli nəzarət məntəqəsi yerləşdirilib. Nazirin sözlərinə görə, Türkiyə heç bir halda həmin nəzarət məntəqəsini oradan çıxarmayacaq. Yeri gəlmişkən, əraziyə Türkiyənin əlavə qüvvələri göndərilib.\nBu günlərdə Türkiyənin hərbi konvoyunun atəşə tutulması insidenti ilə bağlı nazir vurğulayıb ki, qoy Əsəd rejimi “odla oynamasın”. Türkiyə öz hərbçilərinin təhlükəsizliyinin təmin olunması üçün bütün lazımi addımları atacaq.\nNazir həmçinin bildirib ki, konvoyun atəşə tutulması ilə bağlı Türkiyə hökuməti ən müxtəlif səviyyələrdə Rusiya tərəfi ilə müzakirələr aparıb.\nTürkiyənin xarici siyasət idarəsinin başçısı bir daha Suriya münaqişəsinin siyasi yolla nizamlanmasının vacib olduğunu bildirib.\nJurnalistlər M.Çavuşoğludan Suriyada təhlükəsizlik zonalarının yaradılması ilə bağlı Türkiyə və ABŞ arasında əldə olunan razılaşmanın nə yerdə olduğu barədə də soruşublar. Nazir cavabında deyib ki, Türkiyə razılaşmanın vaxtında icra olunmasına nəzarət edir. Onun sözlərinə görə, Ankara heç cür razı ola bilməz ki, Münbiç ssenarisi təkrar olunsun.\n22 2019 12:04 - SİYASƏT